༄༅། །བཛྲ་གུ་རུའི་དུང་འཁོར་གྱི་ཕན་ཡོན་མཐོང་བ་དོན་ལྡན་བཞུགས་སོ། །

༄༅། །ཨོཾ་སྭསྟི། ཚེ་སྣང་མཐའ་ཡས་ཐུགས་རྗེ་རབ་གཡོས་དྷ་ན་ཀོ་ཤ་དྲི་མེད་མཚོར། །རྒྱུ་རྐྱེན་ལས་འདས་པད་སྡོང་རྩེར་བྱོན་ངོ་མཚར་བདུན་ལྡན་སྤྲུལ་པའི་སྐུ། །འཆི་མེད་ཡེ་ཤེས་རྡོ་རྗེའི་སྐུ་ཅན་སྣང་སྲིད་ཟིལ་གནོན་པདྨ་འབྱུང༌། །བདག་སོགས་སྐྱབས་གནས་ཁྱོད་ལས་གཞན་མེད་ཐུགས་རྗེས་གཟིགས་ལ་བྱིན་གྱིས་རློབས། །ཞེས་མཆོད་པར་བརྗོད་པའི་གདུང་བའི་ཚིག་གིས་སྡུན་བསུས་ནས། འདིར་གང་ཞིག་གླེང་བར་བྱ་ན་གུ་རུའི་སིདྡྷི་དུང་འཁོར་གྱི་ཕན་ཡོན་མདོ་ཙམ་བརྗོད་པ་ལ། ཐོག་མར་དད་ལྡན་དྭང་བ་འདྲེན་ཕྱིར་ཡིད་ཆེས་པའི་ལོ་རྒྱུས་ཟུར་ཙམ་སྨོས་ན། སྔོན་བྱུང་གི་དུས་སུ་སངས་རྒྱས་སྣང་བ་མཐའ་ཡས་ལ་ཕྱོགས་བཅུའི་སངས་རྒྱས་རྣམས་ཀྱིས་འགྲོ་བའི་དོན་དུ་སྤྲུལ་པའི་སྐུར་འབྱོན་པར་བསྐུལ་བས། སངས་རྒྱས་སྣང་བ་མཐའ་ཡས་ཀྱི་ཐུགས་ཀ་ནས་གསེར་གྱི་རྡོ་རྗེ་ཧྲཱིཿས་མཚན་པ་ཞིག་འཕྲོས་པས། ནུབ་ཕྱོགས་བདེ་བ་ཅན་གྱི་ཞིང་ཁམས་ནས་ལྷོ་ནུབ་འོ་མ་ཅན་གྱི་མཚོ་རུ་ཐིམ་པ་ལས། ཤིང་སྤྲེལ་སྣྲོན་ཟླའི་ཚེས་བཅུའི་ཉི་ཤར་ལ་ཕ་དང་མའི་རྒྱུ་རྐྱེན་ལ་མ་བརྟེན་པར་པད་སྡོང་གི་རྩེར་རིག་པ་ཐོལ་བྱུང་དུ་རང་བྱུང་སྤྲུལ་པའི་སྐུར་སྐུ་འཁྲུངས་ཏེ་ཁྱེའུ་མཚན་ལྡན་ལོ་བརྒྱད་ཀྱི་ན་ཚོད་ཅན་དུ་བྱོན་པ་སྟེ། བདག་ཅག་གི་སྟོན་པའི་ལུང་བསྟན་ལས། ང་ནི་མྱ་ངན་འདས་འོག་ཏུ། །ལོ་ནི་བཞི་གཉིས་ལོན་པ་ན། །དྷ་ན་ཀོ་ཤའི་མཚོ་གླིང་དུ། །ང་བས་ལྷག་པའི་སྤྲུལ་སྐུ་འབྱུང༌། །ཞེས་གསུངས་པ་ལྟར། ངོ་མཚར་བདུན་ལྡན་གྱིས་ཁྱད་པར་འཕགས་པའི་ཨོ་རྒྱན་སངས་རྒྱས་གཉིས་པ་འཇིག་རྟེན་དུ་བྱོན་ནས། མཆོག་གི་མཚན་བརྒྱད་དང་སྤྲུལ་པའི་མཚན་བཞི་བཅུ་སོགས་སུ་གྲགས་པའི་སྤྲུལ་བསྒྱུར་མཛད་ནས་རྒྱ་གར་རྒྱ་ནག་སོགས་འཛམ་བུ་གླིང་གི་ཡུལ་གྲུ་ཐ་དད་པ་རྣམས་སུ་སེམས་ཅན་གྱི་འགྲོ་དོན་དཔག་ཏུ་མེད་པར་མཛད་དེ་དགུང་ལོ་སུམ་སྟོང་དྲུག་བརྒྱ་བཞེས་ནས་གངས་ཅན་བོད་ཀྱི་ཡུལ་དུ་བྱོན། བོད་ཀྱི་ལྷ་འདྲེ་མ་རུངས་པ་ཐམས་ཅད་དམ་འོག་ཏུ་བཙུགས། བསམ་ཡས་མི་འགྱུར་ལྷུན་གྲུབ་ཀྱི་གཙུག་ལག་ཁང་བཞེངས་པ་སོགས་བོད་ཡུལ་དུ་རྒྱལ་བའི་བསྟན་པ་སྤྱི་དང་གསང་ཆེན་རྡོ་རྗེ་ཐེག་པའི་བསྟན་པ་བྱེ་བྲག་ཏུ་རྒྱས་པར་མཛད། རྗེ་འབངས་ལ་སོགས་པའི་སྐལ་ལྡན་རྣམས་ལ་སྨིན་གྲོལ་གྱི་གདམས་པ་བཏབ་ནས་གྲུབ་པའི་ས་ལ་བཀོད། བོད་དང་ལྷོ་མོན་གྱི་ས་གཞི་རྟ་རྨིག་ཙམ་ཡང་མ་ལུས་པ་རྫུ་འཕྲུལ་གྱི་ཞབས་ཀྱིས་བཅགས། གངས་བྲག་རི་སུལ་ཐམས་ཅད་སྒྲུབ་གནས་སུ་བྱིན་གྱིས་བརླབས། མ་འོངས་པའི་གདུལ་བྱའི་དོན་དུ་བྲག་རྫོང་རི་ཀླུངས་ཐམས་ཅད་ཆོས་ནོར་ཟབ་གཏེར་གྱིས་བཀང་ནས། བོད་ཀྱི་བླ་མཆོད་དུ་ལོ་བརྒྱ་དང་བཅུ་གཅིག་ཏུ་བཞུགས་པའི་མཐར་གུང་ཐང་ལ་ཐོག་ནས་ལྷོ་ནུབ་སྲིན་པོའི་ཁ་གནོན་དུ་བྱོན། ད་ལྟའང་སྐུ་དངོས་སྲིན་པོའི་ཁ་གནོན་དུ་བཞུགས་ཀྱང་སྤྲུལ་པ་ནི་ཡར་མར་གྱི་ཚེས་བཅུ་དང་ནང་ནུབ་རྒྱུན་དུ་དད་པ་ཅན་གྱི་གམ་དུ་བྱོན་ནས། བྱིན་གྱིས་བརླབ་ཅིང་མཆོག་གི་དངོས་གྲུབ་སྩོལ་བར་མཛད་པ་སྟེ། ཇི་སྐད་དུ། སྙིང་ཁོང་རུས་པའི་གཏིང་ནས་ང་ཉིད་ལ། །གསོལ་བ་བཏབ་ན་པདྨ་ང་ཉིད་ཀྱིས། །ཟངས་མདོག་དཔལ་གྱི་རི་བོའི་རྩེ་མོ་ནས། །ཁྱེའུ་ངུ་ལ་ཕ་མས་མི་བཟོད་ལྟར། །བརྩེ་སེམས་ལྡན་པས་དད་ལྡན་ཚོགས་ཁང་དུ། །སྤྲུལ་པ་སྣ་ཚོགས་དུ་མའི་ཆ་ལུགས་སུ། །སྤྲུལ་ནས་འོང་བས་དོན་དེ་གོ་བར་གྱིས། །ཞེས་དང༌། ང་ཉིད་དྲན་དང་སྒོམ་པ་ཙམ་གྱིས་ཀྱང༌། །རྒྱལ་བ་སྲས་དང་བཅས་པའི་ཐུགས་རྗེས་སྐྱོབས། །གསང་སྔགས་ཕྱི་ནང་ལྷ་ཚོགས་ཐམས་ཅད་ཀྱིས། །དབང་བསྐུར་བྱིན་རླབས་དངོས་གྲུབ་སྟེར་བར་བྱེད། །མ་མོ་མཁའ་འགྲོ་ཐམས་ཅད་སྤྲིན་ལྟར་འདུ། །བཀའ་སྲུང་ཆོས་སྐྱོང་ཐམས་ཅད་བྲན་ལྟར་ཉན། །སྣང་སྲིད་ལྷ་འདྲེ་ཐམས་ཅད་བཀའ་བཞིན་སྒྲུབ། །ཡོན་ཏན་ཐམས་ཅད་ང་ཉིད་བསྒྲུབས་པས་གྲུབ། །དངོས་གྲུབ་ཐམས་ཅད་ང་ཉིད་བསྒོམས་པས་ཐོབ། །ཕྲིན་ལས་ཐམས་ཅད་ང་ཉིད་བསྒོམས་པས་གྲུབ། །ཅེས་གསུངས་སོ། །དེ་ལྟ་བུའི་གུ་རུ་རིན་པོ་ཆེ་ཉིད་ཀྱི་སྒྲུབ་ཐབས་ལ་ཕྱི་སྒྲུབ་ནང་སྒྲུབ་སོགས་དཔག་ཏུ་མེད་པར་ཡོད་ན་ཡང༌། ཐམས་ཅད་ཀྱི་ཡང་བཅུད་ཉིང་ཁུ་ལྟ་བུ་ནི་སྙིང་པོ་བཛྲ་གུ་རུ་འདི་ཡིན་པར་གསུངས་ཏེ། ཕན་ཡོན་ལས། བཛྲ་གུ་རུ་ཞེས་པ་ནི་ང་གཅིག་པུའི་སྙིང་པོ་མ་ཡིན་ཏེ། ཡི་དམ་རྒྱུད་སྡེ་བཞི་དང༌། ཐེག་པ་རིམ་པ་དགུ་དང༌། ཆོས་ཀྱི་ཕུང་པོ་བརྒྱད་ཁྲི་བཞི་སྟོང་ལ་སོགས་པའི་སྲོག་སྙིང༌། དུས་གསུམ་སངས་རྒྱས་ཐམས་ཅད་དང༌། བླ་མ་ཡི་དམ་མཁའ་འགྲོ་ཆོས་སྐྱོང་ལ་སོགས་པའི་སྙིང་པོ་འདི་ལ་ཚང་བའོ། །ཞེས་གསུངས་སོ། །དེ་ལས་ལྷག་པར་དེང་སང་གི་དུས་ན་ཡུལ་གྲུ་ཐམས་ཅད་དུ་ནད་མུག་འཁྲུགས་རྩོད་སོགས་སྙིགས་མའི་རང་མཚང་བརྡོལ་ནས། ནང་སངས་རྒྱས་ཀྱི་བསྟན་པ་དང་བསྟན་འཛིན་རྣམས་ཉམས་དམས། ཕྱི་རོལ་ནས་མཐའ་དམག་གདུག་པའི་ཁ་རླངས་རླུང་འཚུབ་ལྟར་ལངས་ནས་སེམས་ཅན་སྡུག་ལ་སྦྱོར་དུ་ཉེ་བའི་དུས་སུ་བསྟན་འགྲོ་སྤྱི་མཐུན་གྱི་སྐུ་རིམ་དུའང་བཛྲ་གུ་རུ་ལས་ལྷག་པ་མེད་དེ། ཀར་གླིང་གཏེར་བྱོན་ལས། བསླུ་མེད་བཛྲ་གུ་རུའི་བདེན་ཚིག་ལཿ གང་འདོད་ཡིད་བཞིན་འགྲུབ་པར་མ་གྱུར་ནཿ པདྨ་ང་ཡིས་སེམས་ཅན་བསླུ་འམ་ཅིཿ མི་བསླུ་ངེས་པས་བཀའ་བཞིན་བསྒྲུབ་པར་བགྱིཿ ཞེས་གསུངས་པ་ལྟར། ད་ལྟའི་དུས་སུ་ཐུགས་རྗེ་དང་འཕྲིན་ལས་ལྷག་པར་མྱུར་ཞིང་སྙིགས་མའི་སེམས་ཅན་སྡུག་པའི་དུས་སུ་སྐྱོབས་པར་བསླུ་མེད་རྡོ་རྗེ་གསུང་གིས་ཞལ་བཞེས་མཛད་པའི་བླ་མ་ཨོ་རྒྱན་རིན་པོ་ཆེ་ལ་ཡིད་ཁྱེད་ཤེས་ཀྱི་དད་གུས་བརྟན་པོའི་སྒོ་ནས་བཛྲ་གུ་རུ་ལ་རྒྱུན་དུ་ཁ་ཏོན་བྱེད་ན། བདེན་འབྲས་ནམ་ཡང་བསླུ་བ་མི་སྲིད་པས་དུས་ངན་གྱི་ཁུག་པའང་རེ་ཞིག་ཕྱིར་བསྲིངས་ནས། ཕན་བདེའི་ཉི་མ་གསར་དུ་འཆར་བར་སྲིད་ཀྱི། གཞན་དུ་ན་མི་རུང་སྣ་དགུའི་བསམ་སྤྱོད་ཤ་སྟག་ལས་མེད་ཕྱིན་ཆད། ཐབས་གང་གིས་ཀྱང་བཟློག་པར་དཀའ་བས། དེས་ན་ཤེས་ལྡན་རྣམས་ཀྱིས་ཁེ་ཉེན་གྱི་འདམ་ཀ་མ་ནོར་བར་དུག་ཅན་ཐ་མ་ཁའི་རིགས་སྤངས་ཏེ་སྙིང་པོ་བཛྲ་གུ་རུ་ལ་ཐུགས་དམ་དུ་མཛད་པར་རིགས་ཤིང༌། དེ་ཡང་ངག་ནས་བཟླས་པ་དང་འཁོར་ལོས་བསྐོར་བ་གཉིས་ལ་ཕན་ཡོན་ཁྱད་པར་མེད་ཅེས་རྒྱུད་ལས་གསུངས་ཏེ། པདྨ་ཕྲེང་བ་ཅན་ལས། གང་ཞིག་བརྩོན་འགྲུས་མི་ལྡན་པའི། །ཇི་བདེར་གནས་པའི་གང་ཟག་ལ། །འཁོར་ལོའི་མན་ངག་ཤིན་ཏུ་གཅེས། །ཕྲེང་བསྐོར་ཆུ་རླུང་ལག་པས་བསྐོར། །བཟླས་བརྗོད་མཆོད་སྦྱིན་རྒྱལ་བས་གསུངས། །བསྐོར་བའི་བཟླས་གྲངས་མཉམ་པོར་ཐོབ། །ཅེས་གསུངས་སོ། །དེང་སང་བློ་ཆུང་བ་དག་གིས་ངག་ནས་བཟླས་བརྗོད་མ་ནུས་པས་འཁོར་ལོ་བསྐོར་བས་ཅི་ཕན་སྙམ་པའང་འདུག་སྟེ། དེ་ལྟ་ག་ལ་ཡིན་ངག་ནས་མ་བཟླས་ཀྱང་འཁོར་ལོས་བསྙེན་གྲངས་ཐེམས་པར་རྒྱུད་ལས་གསུངས་ཏེ། འཁོར་ལོའི་ཡིག་འབྲུ་རེ་རེས་ཀྱང༌། །བསྙེན་པའི་གྲངས་ཚད་དེ་ཉིད་འགྱུར། །ཞེས་དང༌། གསང་སྔགས་རིག་སྔགས་གཟུངས་སྔགས་ཀུན། །བཟླས་བརྗོད་གཙོ་བོར་མ་བྱས་ཀྱང༌། །འཁོར་ལོ་བསྐོར་བའི་ལས་སྤྱོད་ཀྱིས། །ཕུན་སུམ་ཚོགས་པར་འགྲུབ་པར་འགྱུར། །ཞེས་གསུངས་སོ། །གཞན་ཡང་སོ་སོའི་ལས་ཀྱི་སྒྲིབ་སྦྱོང་ཡང་འཁོར་ལོ་བསྐོར་བ་ལས་ཟབ་པ་མེད་དེ། རྒྱུད་ལས། བཟླས་བརྗོད་འཁོར་ལོ་བསྐོར་བའི་མི། །ས་བཅུ་ཐོབ་པར་ཐེ་ཚོམ་མེད། །སྡིག་སྒྲིབ་དཔག་མེད་ཡོད་པ་ཡང༌། །སྐད་ཅིག་ཉིད་ལ་འཛད་པར་འགྱུར། །ཞེས་གསུངས་སོ། །ཡང་གཞན་ལ་བསྐོར་དུ་བཅུག་པས་ཀྱང་ཕན་ཡོན་ཚད་མེད་དེ། གང་གིས་བྲིས་ཤིང་བསྐོར་བཅུག་ན། །སྐྱོན་ཟད་ཡོན་ཏན་རྫོགས་པར་འགྱུར། །རླུང་ཕོག་ཙམ་གྱིས་ངན་འགྲོ་ལས། །གྲོལ་བར་འགྱུར་ཞེས་རྒྱལ་བས་གསུངས། །ཞེས་གསུངས་སོ། །དེར་མ་ཟད་ཞོར་ལ་ལན་གཅིག་བསྐོར་བས་ཀྱང་གཞན་ལས་འགྱུར་ཁྱད་ཆེ་བར་གསུངས་ཏེ། ཆོས་ཀྱི་འཁོར་ལོ་ཆེན་པོ་འདི། །ལན་གཅིག་བསྐོར་བས་འཕེལ་འགྱུར་ཏེ། །གཅིག་འགྱུར་བརྒྱ་སྟོང་ཁྲི་འབུམ་དང༌། །བྱེ་བ་ས་ཡ་དུང་འཕྱུར་འགྱུར། །ཞེས་གསུངས་སོ། །ཡང་འདི་ལ་འབྲེལ་པ་སྣ་རེར་བྱས་པས་ཀྱང་བསོད་ནམས་ཆེན་པོར་ཐོབ་སྟེ། ཞབས་ཏོག་ཕུལ་བའི་བསོད་ནས་ཀྱིས། །བསྐལ་པར་ལོངས་སྤྱོད་ཕུན་སུམ་ཚོགས། །ཞེས་སོ། །མདོར་ན་ཆོས་ཀྱི་འཁོར་ལོ་བསྐོར་བའི་ལས་སྤྱོད་ཀྱི་ཐབས་འདི་མན་ངག་གཞན་ལས་ཁྱད་པར་འཕགས་པར་གསུངས་ཏེ། དམ་ཆོས་པད་དཀར་ལས། ཆོས་ཀྱི་འཁོར་ལོ་ཆེན་པོ་འདི། །མན་ངག་གཞན་ལས་ཁྱད་པར་འཕགས། །འཁོར་ལོའི་མན་ངག་མ་ཤེས་པར། །མན་ངག་གཞན་ལ་བློ་གཏོད་པ། །ལོང་བས་བྱ་ར་བྱེད་པ་འདྲ། །ཞེས་དང༌། དེ་ལྟ་བུ་ཡི་འཁོར་ལོ་འདི། །གང་གིས་བསྐོར་བའི་མི་དེ་ལ། །བླ་མ་རྣམས་ཀྱིས་བྱིན་གྱིས་རློབས། །ཡི་དམ་ལྷ་ཡིས་དངོས་གྲུབ་སྩོལ། །ཁྲོ་བོ་ཁྲོ་མོས་བར་ཆད་སེལ། །ཆོས་སྐྱོང་རྣམས་ཀྱིས་ཕྲིན་ལས་སྒྲུབ། །ཅེས་པ་ལ་སོགས་པའི་ཕན་ཡོན་གྱི་ལུང་རྣམ་གྲངས་མང་པོ་ཁོ་བོས་ཀྱང་མཇལ་མྱོང་བས། འོན་ཀྱང་ཡི་གེ་མང་གིས་དོགས་པས་ཟུར་ཙམ་ལས་མ་བྲིས། དེས་ན་གཟུངས་སྔགས་བརྒྱ་སྟོང་གི་འཁོར་ལོ་ཙམ་བསྐོར་བ་ལའང་ཕན་ཡོན་དེ་ཙམ་འབྱུང་ན་དུང་འཁོར་ཆེན་པོ་འདི་ལྟ་བུ་བསྐོར་བ་ལ་ཕན་ཡོན་གཞལ་དུ་མེད་པར་འབྱུང་བ་ནི་སྨོས་མ་དགོས་ཏེ། ཀླུ་སྒྲུབ་ཞབས་ཀྱིས། རྒྱ་ཆེའི་ལས་ལས་འབྲས་བུ་ནི། །ཐམས་ཅད་རྒྱ་ཆེར་འབྱུང་བར་འགྱུར། །ཞེས་གསུངས་པས་སོ། །དེ་ལྟར་དཀར་པོ་དགེ་བའི་བསོད་ནམས་ཀུན་གྱི་ནང་ནས་དུང་འཁོར་འཛུགས་པ་འདི་བས་རྨད་དུ་བྱུང་བ་གཞན་མེད་པར་མཐོང་སྟེ། ཁོ་བོ་དགེ་རིན་པས་དུང་འཁོར་གྱི་ཕན་ཡོན་མདོ་ཙམ་བརྗོད་པས་ཀུན་གྱི་ཐུགས་ལ་བསྟར་བར་ཞུ།། །།སླར་སྨྲས་པ། དེ་ལྟར་བགྱིས་པའི་ལེགས་བྱས་འདིས་མཚོན་དུས་གསུམ་དགེ་བ་གཅིག་བསྡུས་ནས། །རྒྱུ་སྦྱོར་ཡོན་བདག་འདི་ཡིས་གཙོས་པའི་བཟང་ངན་ལས་ཀྱི་འབྲེལ་ཐོགས་པའི། །མཁའ་མཉམ་འགྲོ་བ་མ་ལུས་མྱུར་དུ་རྔ་ཡབ་ཟངས་མདོག་དཔལ་གྱི་རིར། །ཨོ་རྒྱན་པདྨའི་དྲུང་དུ་དབུགས་འབྱིན་སྤྲུལ་པས་གཞན་དོན་བྱེད་པར་ཤོག། །། སརྦ་མངྒ་ལཾ །།